  Майя Бывальцева Удмурт кырӟанъя «Элькуновидение 2018» ёроскуспо вожвылъяськонэ пыриськыны мылкыд карисьёслэсь куронъёссэс кутыны кутскизы. «Удмурт Кенеш» огазеяськонлэн исполкомаз со сярысь ивортӥз конкурсэз огез радъясь Сергей Касаткин. Солэн кылъёсызъя, вожвылъяськонлэн валатэтэз (положениез) келямын Удмуртиысь вань ёросъёсы но каръёсы, озьы ик Россиысь улосвылъёсы, кытын удмуртъёс тросэн уло. Туэ вожвылъяськон тямысэтӥез луоз ни, радлыкез ӧраз пыремын, соин ик шӧдскымон воштӥськонъёс уз луэ, пусйиз Сергей Касаткин. Но выль куронъёс пуктӥсько конкурслэн концерт люкетаз ужась дунъясьёс пумысен. Табере жюрилэн ёзчиез азе чурытгес куронъёс пуктӥськомы. Со одно ик луыны кулэ яке азьвыл аръёсы «Элькуновидение» пыриськем, яке культура удысэн, крезьгурен герӟаськем адями. <…> Соослэн ответственностьсы мукетгес луоз Сергей Касаткин, «Элькуновидение» вожвылъяськонэз огез радъясьКырӟанэз гожтӥсьёс (кылбурчи но крезьгурчи), сое быдэстӥсь одӥг ёросын яке карын вордскемын луыны кулэ. Мукет ёрослэсь яке карлэсь вожвылъяськонэ потыны уг яра. Азьвыл аръёсы сямен ик вожвылъяськон куинь люкетэн ортчоз. 6–7 коньывуонэ «Мынам Удмуртие» телерадиокомпаниын куриськон сётэм вань коллективъёсты но нимаз кырӟасьёсты учкозы. Тужгес кужмооссэ, тунсыкооссэ кыкетӥ люкетаз лэзёзы, со 20-тӥ коньывуонэ «Аксион» культура дворецын ортчоз. Татын кырӟанъёсты дунъялозы пыриськисьёслэн каръёсысьтызы но ёросъёсысьтызы ыстэм муртъёс. 12 устоосыз конкурслэн финалаз потозы, со 4-тӥ шуркынмонэ телеканаллэн меӵак эфираз мыноз. Татын дунъет сётоз удысужлыко жюри, кудзэ радъясьёс кылдытозы. Кык жюриен пуктэм баллъёсты ватсаса, «Элькуновидение» конкурсын вормисьлэн нимыз шараяськоз. Со сяна, устозэ крезьгурчиез но устозэ кылбурчиез быръёзы но пусъёзы. Озьы ик одӥг кырӟасьлы СМС куараосъя учкисьёслэсь кузьым сётозы.   Удмурт кырӟанъя вожвылъяськонэ пыриськыны мылкыд карисьёслэсь куриськонъёссэс 30-тӥ куарусёнозь kasik@myudm.ru электрон почтае келяно. Тодэ вайытом, «Элькуновидение-2017» конкурслэн концерт люкетаз 19 кырӟан пыриськиз, финалэ 14-ез потӥз. Вожвылъяськонын вормиз Сарапул ёросысь Павел Смирнов «Чирдоз уӵы» кырӟанэныз. Удысужлыко жюри малпамъя, «Элькуновидение-2017» вожвылъяськонлы устозэ кылбурез гожтӥз Дэбес ёросысь Ольга Перевозчикова («Палэзьпу юмшан»), устозэ крезьгурез — Вотка карысь Любовь Иванова («Итаысь италмас»). Учкисьёслэн кузьымзы понна вожвылъяськонын вормиз Шаркан ёросысь Александра Протопопова. Вань иворъёс «Элькуновидение вожвылъяськон» темая Тегъёс: Лулчеберет Ижкар Удмуртия удмуртъёс удмурткыл кырӟан крезьгур Элькуновидение  